Visrivier Canyon dien as agtergrond vir nuwe SAARKIE-video - Afrikaanse Musiek Nuus
26 Julie 2019 25 Julie 2019 Digitaal
Die immers gewilde rock-groep, SAARKIE, het onlangs hulle nuwe enkelsnit, Suidwes-Afrika, vrygestel wat reeds op talle trefferparades landwyd pronk. Nou volg die musiekvideo van hierdie gewilde liedjie.
Die lied is geskryf deur Adèle Fouché, Lila Botha en voormalige lid, Erika Pretorius.
LEES OOK: SAARKIE kies koers na ‘Suidwes-Afrika’
“Die video is geskiet by die Visrivier Canyon. Ons avonture gee vir ons inspirasie vir ons liedjies – ons het die Visrivier Canyon in Namibië gaan stap wat 90km in totaal is. Ons was 19 vriende waarvan 9 verdwaal het en vir 3 dae weggeraak sonder kos of water! Hulle is uiteindelik gevind en dit was baie traumaties vir almal,” vertel Lila, die drommer van die groep.
Mjön van Blommestein (een van die lede van Saarkie) het met die kreatiewe konsep na vore gekom, die regie behartig en die video is vervaardig deur Girl with Hat Productions (Mjön se maatskappy). “Ons het ook gebruik gemaak van ’n drone (Andy van www.nowaytoofar.de) om van die skote oor die Visrivier Canyon te verfilm,” vertel Mjön.
“Die lied sal altyd vir ons spesiaal bly omdat dit ’n lewenservaring was wat ons altyd sal onthou. Die Canyon is ongelooflik mooi en ons het die staptoer vreeslik geniet. Toe ons vriende nie by die eindpunt aangekom het teen sonsonder nie, het ons geweet iets is verkeerd. Baie mense het gehelp soek na hulle en ons was so bly toe almal veilig terug is. Die liedjie is spesiaal want dit was hoe ons gevoel het op daardie oomblik toe almal na hulle gesoek het,” voeg Lila by.
SAARKIE bestaan uit Adèle Fouché (kitaar- en mondfluitjiespeler, voorsanger en liedjieskrywer), Lila Botha (dromspeler en agtergrondstem) en Mjön van Blommestein (baskitaar-, ukulele- en mondfluitjiespeler, agtergrondstem, en mede-liedjieskrywer) en vier vanjaar hulle tiende bestaansjaar. Hulle word beskou as een van die mees suksesvolle rockgroepe in die land.
VORIGE Proe’toria: Dít prikkel Karlien van Jaarsveld se sintuie
’n Stampvol ‘liefde by die dam’ in Augustus VOLGENDE
Jo Black is terug met ’n nuwe enkelsnit
18 Januarie 2019 Digitaal
Karlien van Jaarsveld sing vir liefde én goue status
11 Mei 2017 Digitaal